**OBRAZLOŽENJE PRIJEDLOGA ZA DONOŠENJE ODLUKE O VISINI PAUŠALNOG POREZA PO KREVETU ODNOSNO PO SMJEŠTAJNOJ JEDINICI U KAMPU NA PODRUČJU OPĆINE MARTIJANEC**

**1. PRAVNA OSNOVA ZA DONOŠENJE ODLUKE**

Pravni temelj za donošenje ove Odluke je članak 57. stavak 3. Zakona o porezu na dohodak (“Narodne novine” broj 115/16 i 106/18) i članak 31. Statuta Općine Martijanec („Službeni vjesnik Varaždinske županije“ broj 10/13, 24/13 i 18/18).

**2. OCJENA STANJA I TEMELJNA PITANJA KOJA SE UREĐUJU ODLUKOM**

Prijedlogom Odluke o visini paušalnog poreza po krevetu odnosno po smještajnoj jedinici u kampu na području Općine Martijanec (u daljnjem tekstu: Odluka) Općinskom vijeću Općine Martijanec predlaže se donošenje odluke kojom bi se, sukladno odredbama Zakona o izmjenama i dopunama Zakona o porezu na dohodak („Narodne novine“ broj 106/18 – u daljnjem tekstu: Zakon) utvrdila visina paušalnog poreza po krevetu u sobama, apartmanima i kućama za odmor, smještajnoj jedinici u kampu ili kamp odmorištu.

Naime, odredbom članka 30. stavka 1. Zakona, predstavnička tijela jedinica lokalne samouprave obvezna su do 31. siječnja 2019. donijeti odluku kojom će se propisati visina paušalnog poreza po krevetu odnosno po smještajnoj jedinici u kampu te je dostaviti Poreznoj upravi najkasnije do 15. veljače 2019.

Odredbom članka 17. Zakona propisano je da navedenom odlukom visina paušalnog poreza po krevetu odnosno po smještajnoj jedinici u kampu ne može biti utvrđena u iznosu manjem od 150,00 kuna, niti u iznosu većem od 1.500,00 kuna.

Budući da područje naše Općine obuhvaća vrlo malo kreveta i općenito privatnih iznajmljivača na koje se odnosi ovaj paušal, predlaže se utvrđivanje paušala u iznosu od 150,00 kuna a ujedno i kao mjera poticaja bavljenja jednom od djelatnosti ukupne turističke ponude Općine Martijanec . Veći iznos ne bi stvorio značajniji priljev sredstava u lokalni proračun, dok bi s druge strane uzrokovao dodatni namet već ionako preopterećenim privatnim iznajmljivačima.

**3. OBRAZLOŽENJE POTREBE OSIGURANJA FINANCIJSKIH SREDSTAVA**

Provedba ove Odluke ne zahtijeva osiguranje financijskih sredstava u Proračunu.